  Виталий Пронин Дирижёр Лев Накаряков.Удмурт кун филармонилэн бурд улаз 5 коллективъёс ужало. Одӥгез соос пӧлысь калык инструментъёсын «Золотая мелодия» оркестр. Кивалтэ соин но выль вормонъёсы нуэ Москваысь консерваториез йылпумъям дирижёр Лев Накаряков.Вормиз крезьгур- Вордӥськи мон Воткинск городын, крезьгуро семьяын, - шуэ Лев Накаряков. - Атае но, анае но быдэс улонзэс крезьгурлы сӥзизы. Кыкназы ик Пермь улосын вордӥськемын, атае Бронислав Павлович - Губаха городын, нош анае Елена Владимировна - Лысьваын. Удмурт шаерысь Воткинск городэ атайме распределениея лэзиллям, нош анае кузпалыз сьӧры лыктэм. Кыкназы ик ужазы Воткинскысь П. Чайковский нимо музыкально-педагогической колледжын. Атае кырӟась вал, жаляса верано, улонысь кошкиз ини. Нош анае - пианистка, али но нылпиосты колледжын дышетэ на. Семьяямы котьку классической крезьгур чузъяськылӥз, кылсярысь, В. А. Моцарт, С. Рахманинов, П. Чайковский. Мон понна котьку бадӟым шумпотон вал П. Чайковскийлэн музеяз шедён. Отысен шӧдыны но валаны кутски солэсь крезьгуран мылкыдъёссэ. Шуыны луоз, шуд усиз быдӟым крезьгурчиен одӥг музъем вылын вордӥськыны. Дорамы но пианино вадесын П. Чайковскийлэн туспуктэмез юнматэмын вал.Анае-атае монэ пичи классысен ик музыкальной школае сётӥзы. Но 1 но ӝыны ар дышетскеме бере школаме куштӥ. Туж ик ӧз кельшы, лэся. Анай-атае нырысь дэймизы ик вал, нош берло шуизы: ачид тодӥськод ма карыны. Вераны кулэ, соос монэ ноку но зӥбыса, валтыса ӧз возе. Мынэсьтым мылкыдъёсме, малпанъёсме котьку валаны тыршылӥзы. Озьы тӥни музыкальной школаысь но кошкеме понна ӧз тышкаське. Крезьгуро семьяысь ке, одно ик крезьгурчи луоно-а мар-а? Ӧвӧл, малпасько. Нош 7-тӥ классэ вуыса, ачим кыстӥськи крезьгур дуннее. Гитараен шудыны кутски, шӧдӥ, крезьгуръя тодон-валанэ уггес тырмы шуыса. Соин ик выльысен ачим мынӥ музыкальной школае, 3 ар дышетскыса, йылпумъяй. Со понна трос гинэ ужано луиз ас поннам но, нимаз дышетӥсьёсын но. Крезьгуръя тодон-валанэлы со инъет луиз. А. Городиловен.Шор ёзо школае туж кыдёке ветлӥсько вал, воксё акыльтымон луиз со сюрес. Нош коркамылы туж матын, сюрес огпалан гинэ, машина лэсьтонъя техникум вал. Школаез йылпумъяй но со техникуме дышетскыны пыри. Малпай, татчы коть матэгес ветло. Но 1 толэзьлэсь кема дышетскыны моӵе ӧз тырмы, угось со воксё мынам мылкыдыя ӧй вал. Техникумез куштӥ но мынӥ Пермьысь музыкальной училищее, крезьгур теорияя отделениын дышетски, теоретик-музыковед луи. Бӧрысь тодон-валанме будэтӥ Москваысь консерваторийын. Нялтас вераса, асме музыковед ӧй шуысал, мон теория удысын тросгес ужасько.  Музыкальной теория со - сольфеджио, гармония но аранжировка. Соос мыным матынгес. Нош музыковедение со - крезьгур удысъя литература, крезьгур формаос но мукет.Камерной хор но крезез усьтон- Москваын дышетсконме йылпумъяса, мон Ижкаре вуи. Секыт 1990-тӥ аръёс вал со, уж шедьтыны шуг. Озьы ке но, монэ кутӥзы Ижысь П. Чайковский нимо муниципальной камерной хоре, со вакытэ соин кивалтӥз тодмо музыкант Владимир Михайлов. 1997-тӥ арын хорысь артист луи, нош 2013-тӥ арысен 2017-тӥ арозь хорлэн художественной кивалтӥсез но дирижёрез вал. Трос тунсыко но пайдаё проектъёс радъямы та хорен. Кырӟа Avalanche ансамбль.Кылсярысь, 2000-тӥ арын Удмурт кун университетэн ӵош Россиысь Дышетонъя но наукая министерство юрттэмен валче ортчытӥмы университет хоръёслэсь нырысетӥ Gaudeamus фестивальзэс. Со дырысен фестиваль шаерамы 2 арлы огпол ортче. Озьы ик пӧртэм калыккуспо фестивальёсы пыриськылӥм, лауреатъёс луылӥм. Та хорын ужась эшъёсыным ик малпамы кырӟанъя ансамбль кылдытыны. Озьы 2001-тӥ арын Avalanche ансамбль вордӥськиз. Ижын туж тодмо луимы вал. Мылысь-кыдысь кырӟамы городлэн но элькунлэн ужрадъёсазы. Репертуарамы Возрождение вакытысь композициос вал, чузъяськизы асьме но кунгож сьӧрысь эстрадной кырӟанъёс. Туж шулдыр но капчи мылкыдын ужамы та ансамбльын, лулпуш дуннемы куре вал, лэся, мылкыдмес ӧръяны. Но дыр ортчемъя хорысь артистъёсмы мукет коллективъёсы кошкизы, репетициосы люкаськылыны шуггес луиз, соин ик Avalanche быриз.Ижысь муниципальной камерной хорен кивалтӥсь Владимир Михайлов Удмурт кун университетын музыкальной отделение усьтӥз. Хорен дирижировать каронъя кафедрае теоретической дисциплинаосты дышетыны монэ ӧтиз. Озьы мынам улонам мукет сюрес но усьтӥськиз - дышетон. 2001-тӥ арысен 2009-тӥ арозь мон Удмурт кун университетын дышетӥ, туж кельше вал студентъёсын ужаны. 2006-тӥ арын Gaudeamus фестивальын университетлэн хореныз дирижировать кари. Та вакытэ ик мыным вазиськиз университетысь крезен шудыны дышетӥсь Сергей Кунгуров, крезьлы пьесаос гожтыны курыса. Со муг луиз матэгес тодматскыны удмурт крезьгурен, учкылӥ крезьлы нотаосты. Озьы 2009-тӥ арын «Настроения [ноты]: пьесы для крезя» бичетэ потӥз. Мон гитараен шудӥсько бере, сиосын (струнаосын) инструмент мыным тодмо но валамон вал. Но ачим крезен уг шудӥськы. «Золотая мелодия» оркестрлэн концертэз. 2011-тӥ арын филармониен кивалтыны пуктӥзы Алексей Фоминэз, соку со «Золотая мелодия» оркестрын ужа вал. Ачиз интые оркестрен кивалтыны монэ ӧтиз. Со дырысен мон филармониысь «Золотая мелодия» оркестрын тыршисько. Нялтас вераса, 2017-тӥ арын март толэзёзь 2 коллектив мон вылын вал: Ижысь муниципальной камерной хор но «Золотая мелодия» оркестр. Соиз но, таиз но трос концертъёс сётъязы. Кытӥяз, оло, ӟеч-ӟеч дасяськыны дыр ӧзгес тырмылы. Соин ик али быдэсак выжи филармоние, њеч концертъёс радъяны мед быгатомы шуыса.«Золотая мелодиялэн» тулкымъёсаз- 1996-тӥ арын «Золотая мелодия» оркестрез кыл-дытӥз вал тодмо удмурт музыкант, удмурт крезез улӟытӥсь Сергей Кунгуров. Со дырысен туннэ нуналозь оркестр шумпоттэ калыкез тунсыко концертъёсыныз. Мон малпамъя, учкисьёслэсь сюлэмзэс со кемалась ас палаз берыктӥз ни. Озьы ке но, тросэз малпало, оркестр - со калык инструментъёс, балалайкаен домра сяна, мукетыз ӧвӧл шуыса. Ог 20 ар талэсь азьло озьы ик вал со Удмуртиын но, быдэс Россиын но. Нош али та выллем оркестръёс ӧрзэс паськытато. Озьы ик «Золотая мелодия» но, Алексей Фомин кивалтыку ик, калык шӧмез тӥятэк, концертъёсаз выль гуръёсты пыртыны кутскиз. Оркестрын чузъясько классической, академической гуръёс, куд-ог эстрадной кырӟанъёс но джаз. со жанръёс калык инструментъёсын герӟаськемын ӧвӧл кадь. Но туала вакытэ быдэс крезьгур дуннеын воштӥськонъёс мыно, одӥг жанрен гинэ уд ужа ни. Котькудӥз коллектив азинскыны кулэ, со понна быгатоно серметаны пӧртэм жанръёсты. Соин ик «Золотая мелодия» оркестр пӧртэм крезьгур шудэ.Кин ке шуоз, ма пумысен ай тӥ балалайкаен джазэз шудӥськоды, нош ми шуом, а малы ум? Озьы ик калык инструментъёс но скрипка туж кыдёкын кадь ог-огзылэсь, нош ми соосты огазеяськом. Кылсярысь, калык инструментъёсын туж усто пӧрме В. А. Моцартлэсь скрипкалы концертсэ шудыны яке П. Чайковскийлэсь скрипкалы гожтэм куд-ог произведениоссэ. Но со вакытэ ик котькуд академической гурез калык инструментлы уд тупаты. Шуом, Г. Малерез шудыны уз луы. Академической гур устогес чузъяське симфонической оркестрен, сое ваньмыз вала, дыр. Нош ми азямы ужпум пуктӥськом: калык инструментъёсын но ӟеч быгатоно шудыны В. А. Моцартэз, учкисьмы мед паймоз но мед шуоз: «м-м, Моцарт!». Тыршиськом учкисьмес паймытъяны.Пӧртэм крезьгуръёсты шудӥськом, пӧлазы вань мыным кельшисьтэмъёсыз но.  Кылсярысь, нош ик джаз вылэ берыктӥськоно ке, ачим сое уггес гажаськы, но оркестр солэсь нокызьы палэнтӥськыны уг быгаты. Учкисьёсмылы со туж кулэ, нош ми соос понна ужаськомы ук. Озьы ик репертуарамы трос гинэ эстрадной крезьгуръёс. Ми бадӟымгес саклык висъяськомы  70-тӥ-80-тӥ аръёсысь гуръёслы. Малы ке со вакытысь крезьгурез калык яратэгес.Оркестрен кивалтон уж - со бадӟым кыл кутон. Чеберлыкъя кивалтӥсь вылын возиське ваньмыз - программаос кылдытон, соосты дышетон, пӧртэм концертъёсты радъян - со капчи ик ӧвӧл. Озьы ик партитураос гожъяно. Азьвыл, ог 15 ар талэсь азьло, ваньзэ партитураосме киын гожъясько вал. Ярам, туннэ нимысьтыз компьютер программаос вань, музыкантлэсь ужзэ соос трослы капчиято но шаплыято. Угось оркестрмы гинэ араз 70 пала концерт сётэ,  программаос пӧртэмесь. Соин валче, вакчи дыр куспын, туж трос партитура гожъяно луэ.Коллективамы 18 адями, ог-огмес туж умой валаськом. Озьы ке но, концертын одно ик дирижёр кулэ. Музыкантъёсты дирижёр валтэ. Ог-огмес валаса, кылыса ужаськомы. Данъяськисько туж яркытэсь кырӟасьёсынымы - Удмуртиысь дано артист, меццо-сопрано Вероника Пушина но... Алексей Городилов. Та артистъёсмы котькуд программамес чебермало.Озьы ик шаерысьтымы мукет артистъёсын но валче ужаськомы. Филармониысь ик «Шулдыр ӝыт» но «Италмас» ансамбльёсын валче программаосмы вань. Таосыныз удмурт гуръёсыз шудӥськомы. Удмурт ужрадъёсын туж шуныт пумитало. Герман Корепанов, Геннадий Корепанов-Камский крезьгурчиосты но мукетъёссэ шудӥськом.Нимысьтыз вераме потэ Удмуртиысь калык артистка Надежда Уткина сярысь. Ми соин туж пайдалыко ужаськом. Ог-огмес кемаласьгес тодӥськомы ни, «Иж-Женева» калыккуспо проектаз Ижысь муниципальной камерной хорен но, «Золотая мелодия» оркестрен но пыриськылӥмы. Надежда Удмуртие вайылэ Европаысь тодмо музыкантъёсты, ми оркестрен юрттӥськом концерт радъяны. Азьланяз но тунсыко проектъёс валче кылдытъяны луонлыкъёсмы вань.Оркестрмы пӧртэм вожвылъяськонъёсы но пыриськылэ. Кылсярысь, 2011-тӥ арын Анапае «Поющие струны России» калыккуспо фестиваль-конкурсэ вуылӥм. Огаз номинациын 1-тӥ степенё диплом басьтӥмы. 2014-тӥ арын Казаньын «Народные мелодии» конкурс-фестиваль ортчиз, отын но лауреатъёс луимы. Малпасько, азьланяз но вормонъёсмы луозы на. Ачим хоровик луисько бере, трос концертъёс радъясько шаерысьтымы хоръёсын ӵош. Кылсярысь, 20-тӥ ноябре «Дружат музыка и дети» бадӟым концерт ортчоз. Отын Ижысь вань музыкальной школаосысь нылпи хоръёс быгатэмзэс возьматозы. Дирижёр пӧрме артистлы... В. Пушинаен.Вуоно сезонлы тунсыко абонементъёс лэсьтэмын. Кылсярысь, «Сказки с оркестром», «Вокальные вечера», «Романтика романса» но «Золотая мелодия». Выль арлы яркыт программа дасяломы, возьматомы выль аранжировкаен классикаез но «ABBA» группалэсь устооссэ кырӟанъёссэ. Малпасько, концертъёсмы учкисьёсмылы кельшозы шуыса. Учкись сярысь- Ижкарысь туала учкись эркиямын, шуысал мон. Малы? Асьмелэн городмы укыр бадӟым ӧвӧл, нош концертъёс но фестивальёс трос гинэ ортчо. Удмуртиысь сяна, Россиысь пӧртэм городъёсысь, Москваысь но Петербургысь коллективъёс, артистъёс вуыло асьме доры. Тросэз концертъёс филармонилэн залаз ортчыло. Озьы аспӧртэм вожвылъяськон луэ кадь. Угось, милесьтым оркестрмес но учкыны мед лыктозы шуыса, милемлы тунсыко программаос малпано, палэнысь артистъёслэн сярысь, мукетгес мед луоз, со вакытэ ик яркыт но чебер. Ми маин ке но гочатыны кулэ учкисьмес. Со сяна, Ижкарысь учкись уг пӧяськы, мылкыдзэ шонерак усьтэ. Кыӵе ке концерт солы ӧз яра ке, мукетаз кошкоз. Туала учкись - музыкаез валась, тодӥсь. Со туж шумпоттэ.Крезьгуро семья- Ксения кузпалыным ог-огмес валаса, тупаса 11 ар улӥськомы ни. Со но крезьгур удысын тырше. Огвакытэ Ижысь муниципальной камерной хорын ӵош ужамы. Со - мон сямен ик дирижёр-хоровик. Одӥг удысын ужаськомы бере, ог-огмес туж умой валаськомы. Гастрольёсы но потоно луэ ке, нокыӵе шуг-секытъёс ог-огмылы ум кылдытӥське. Ксения Ижысь 12-тӥ музыкальной школаын нылпиосты эстрадной вокаллы дышетэ. Аслаз но кырӟаны мылкыдыз туж бадӟым, соин ик алигес Primavera ансамбль кылдытӥз. Ижкарын со сярысь тодо ни, пӧртэм ужрадъёсы ӧтьыло. «Золотая мелодия» оркестрен но ужало.Улонэ быдэсак крезьгурен тырмемын, шуыны луоз. Соин ик али кытӥяз чылкак шыпыт интыын ял карем потэ. Но улонысьтым ноку уз кошке И. Бах, В. А. Моцарт, С. Рахманинов, Г. Малер но П. Чайковский. Мон асме чылкак городской адями шуысал. Инкуазе, нюлэскы уггес вуылӥськы, яратӥсько киям книгаен пукыны. Лыдӟисько историен но политикаен герӟаськем документальной книгаосты. Луонлык кылдэ ке, кошкиськомы Санкт-Петербурге театре. Кема аръёс ӵоже мон черкысь хорын кырӟай, али уг ни. Нош кузпалы али но черкын кырӟа. Сюлмы куремъя ик мон духовной произведениос но гожъяй. Ваньзэ черкын службаын кырӟаны уг луы, тросэз соос сцена вылысен чузъясько.  